**Muntlig spørsmål - fylkestingets junisamling 2016**

**fra representanten K. Eilertsen, FRP**

**Retningslinjer for håndtering av saker der lærere mobber elever**

**Spørsmål til fylkesrådet:**

1. Hva er Troms fylkeskommunes rutiner for håndtering av saker der en lærer blir tatt i mobbing av en eller flere elever?

2. Har noen lærere i Troms fylke blitt tatt for mobbing av en eller flere elever i løpet de siste fire årene, og jobber noen fortsatt som lærer i Troms fylkeskommune?

**Svar fra fylkesråd for utdanning Roar Sollied (V) (inntil 2 minutter):**

Fylkesråden vil innledningsvis understreke at det heldigvis er svært få saker av denne art ved de videregående skolene i Troms fylkeskommune. Samtidig viser Elevundersøkelsen at noen elever gir uttrykk for at de føler seg mobbet av lærere. Dette tar vi ytterst alvorlig.

Troms fylkeskommune har rutiner for konflikthåndtering, og de videregående skolene har i tillegg handlingsplaner for forebygging av mobbing og i all hovedsak skriftlige rutiner for mobbing, både for forhold som gjelder elev/elev og elev/lærer. Elevenes og arbeidstakernes arbeidsmiljø, det fysiske og psykososiale, er sikret gjennom lovverket, henholdsvis Opplæringsloven §9.a og Arbeidsmiljøloven §4.3.

Slike saker søkes først og fremst løst på lavest mulig nivå på skolene, i dialog med elev og lærer. Her utarbeides det tiltaksplan som følges opp lokalt på skolen. I de sakene hvor en ikke finner lokale løsninger, bringes saken inn til fylkesutdanningssjefen, hvor også PO-senteret kobles inn. Her gis det individuell rådgivning og individuell tilpasset oppfølging av arbeidstaker og elev.

Som nevnt innledningsvis er det sjelden at vi har personalsaker av så alvorlig karakter. De fleste finner sin løsning lokalt og noen gjennom sentral involvering og bistand. Jo, det har vært saker, også nylige saker i Troms fylkeskommune hvor lærere er beskyldt for mobbing av elever. Noen av disse er kommet inn til Utdanningssjefen. Disse sakene har imidlertid funnet sin løsning i tråd med ovennevnte rutiner, uten at vi har vært nødt til å gå til oppsigelse eller avskjed.